Volodymyr Zelensky

Volodymyr Oleksandrovytsj Zelensky (Ukraniano: Володимир Олександрович Зеленський) (☆ 25 di yanüari 1978 na Kryvy Rih) ta un polítiko, eks-kómiko-aktor i outor ukraniano. Desde 20 di mei 2019 e ta e di seis presidente di Ukrania. Promé ku su kandidatura presidensial e no tabata aktivo den polítika. Durante e invashon di Ukrania dor di Rusia na febrüari 2022 el'a kosecha rekonosementu mundial komo lider di guera.

Su término presidensial originalmente mester a kaba na mei 2024, pero e invashon ruso ku a kontinua i e imposishon di lei marsial a stroba e elekshon presidensial di 2024 di tuma lugá. Ta wòrdu spera ku e lo keda presidente pa e durashon di e guera ruso-ukraniano. Debí na e prolongashon di su término, Zelensky ta e di dos presidente, despues di Kuchma, ku a sinta mas largu den historia di Ukrania.

 Bida 
Zelensky a nasé den un famia hudiu ukraniano na Kryvyi Rih, un siudat grandi den region sùitost di Ukrania; su lenga materno ta ruso. Komo mucha, el a biba ku su mayornan pa kuater aña na Mongolia. El a optené un título den derecho for di e Instituto di Ekonomia Kryvyi Rih, pero nunka no a praktiká derecho i a sigui un karera den komedia i entretenimentu. El a krea e kompania di produkshon Kvartal 95, ku a produsí pelíkula, karikatura i programanan di televishon inkluyendo e seri di televishon "Sirbidó di Pueblo" (Слуга народу), den kua Zelensky a hunga e papel di un presidente fiktisio di Ukrania. E seri polítiko-satíriko aki a wòrdu transmití di 2015 pa 2019 i tabata inmensamente popular. thumb|left|180px|Presentashon di Kvartal 95 (2018)

Na mart 2018 un partido polítiko ku e mesun nòmber ku e programa di televishon a wòrdu kreá na mart 2018 pa e empleadonan di Kvartal 95. Zelensky ta anunsiá dia 31 di desèmber 2018 su kandidatura pa e elekshon presidensial di 2019 i ta posishoná su mes komo un figura anti-establesimentu i anti-korupshon, hibando un kampaña eksklusivamente virtual pa medio di retnan di media sosial. No obstante di ta un hende di pafór di polítika, e ta gana e elekshon den e di dos buèlta ku 73.23 porshento di e voto, hasiendo e derota di Poroshenko esun mas grandi den historia di elekshonnan presidensial di Ukrania. 

Category:Hende
Category:Politiko
Category:Ukrania